Bibliatanulmányozás a Gyakorlatban XIII.
Az Ószövetség tanulmányozása: történeti könyvek
1Kor 10:1-11
Jézus Krisztus az Ószövetség központi alakja, fő üzenete és mondanivalója – ezt a kijelentést tettük és védtük meg múlt alkalmon. Amennyire könnyű ezzel a kijelentéssel egyetérteni a felszínen, olyan sok kérdést és fejtörést okoz, ha mélyebben belegondolunk. Újra csak azt kívánom hangsúlyozni, hogy bár ez az állítás igaz és biblikus, a gyakorlati életben nem jön könnyen. Igen, bele lehet magyarázni Jézust mindbe, de valóban megtalálni őt az Isten által ihletett módon az nehéz, igetanulmányozást, gondolkozást és imádságot követel. Azonban ez ne rettentsen vissza! Nem azért olvassuk a Szentírást, mert annak megfejtése könnyű, hanem azért, mert értéke és haszna felbecsülhetetlen: lelkünk üdvösségét szolgálja!
A mai alkalommal elkezdenénk az ószövetségi körutunkat, amelynek során tehát elsősorban Krisztust és az evangéliumot kutatjuk az Ószövetség lapjain (hiszen a Krisztusra való szorultságunk, amely általában világos az Újszövetségben, sokszor háttérben marad az Ószövetség olvasása során). Ez a kutatás izgalmas és változatos feladat elé állít minket, hiszen az Ószövetség nagyon sokarcú könyv. Sőt, pontosabb úgy mondani, hogy az Ószövetség nem egy könyv, hanem könyvek összessége, és e könyvek nagyon eltérőek tudnak lenni. A könyvek pedig hat általános műfajba sorolhatók, ezek a következők:

	Bibliai műfaj
	Ószövetségi könyvek

	Történeti
	1Mózes, Józsué, Bírák, Ruth, 1-2Sámuel, 1-2Királyok, 1-2Krónikák, Ezsdrás, Nehémiás, Eszter, Jónás

	Törvény
	2-5Mózes

	Bölcsességirodalom
	Jób, Példabeszédek, Prédikátor

	Költészet
	Zsoltárok, Énekek éneke, Jeremiás siralmai

	Prófécia 
	Ézsaiás, Jeremiás, Ezékiel, Dániel, Hóseás, Jóel, Ámos, Abdiás, Mikeás, Náhum, Habakuk, Zofóniás, Aggeus, Zakariás, Malakiás

	Apokaliptikus irodalom
	Dániel, Ezékiel (részek)



Természetesen figyeljünk arra, hogy nagyon gyakran a műfajok keverednek egy ószövetségi könyvön belül is. Dánielt például bátran sorolhatjuk a történeti, prófétai és apokaliptikus könyvek közé. Ám egy általános iránymutatásra a fenti táblázat megfelelő.
Amit tehát az elkövetkező alkalmakon úgy próbáljuk az Ószövetség kemény dióját feltörni, hogy sorra vesszük ezeket a műfajokat, és mindegyiknél megnézzük, hogyan juthatunk el az Krisztusig és az alkalmazásig. Mivel azonban a tanulás egyik legjobb módja a gyakorlás, ezért egy-egy ilyen műfajt bevezető bibliaóra után legalább 2-3 alkalommal egy ahhoz kapcsolódó igerészt fogunk közösen tanulmányozni.
Őszinte vágyam az, hogy ezek az alkalmak segítsenek minket abban, hogy a szívünk felmelegedjen az Ószövetség lapjain azáltal, hogy találkozunk szeretett Megváltónkkal. Tekintsünk a bibliatanulmányozásra úgy, mint egy izgalmas rejtvényre. Minden egyes fejezete a Szentírásnak várja, hogy megtaláljuk nyitját, és a feltáruló kincsből lelkünk gazdagon táplálkozzon. Vágjunk tehát bele!
Történeti könyvek: könnyű prédák?
Az Ószövetségben valószínűleg a történeti könyvek tűnnek a legegyértelműbbnek. Hiszen bennük történeteket olvashatunk valós személyekről és eseményekről. Nem kell a próféciák rejtelmeibe belebonyolódni, a leírtak világosak, üzenetük érthető. Mit üzennek? Dániel könyve: „Légy bátor!” Ákán: „Vigyázz a kívánságra, és ne hazudj!” József: „Állj ellene a kísértésnek!” 
Mindez alapján tehát a történeti könyvek hősökről és haramiákról szólnak. Jókról és gonoszokról. Fehér figurákról, akik követésre méltók és feketékről, akiknek példájától távol kell tartanunk magunkat. Nem igaz?
Bármennyire világosnak és helyesnek tűnhetnek ezek a következtetések, alapvetően hibásak. Miért? Mert hiányzik belőle Krisztus. Pedig az Ószövetség róla szól. Minden olyan következtetés, amely megkerüli Jézus Krisztust, nélküle ad magyarázatot, alkalmazást, alapvetően hibás.
Bővebben, ezzel az egyszerű, fekete-fehér megközelítéssel a baj az, hogy 
emberközpontú, azaz azzal foglalkozik, hogy Dániel vagy Gedeon mit csinált, hogyan állt helyt. Pedig a Biblia alapvetően nem az emberről és az ő teljesítményéről, hanem Istenről és az ő munkájáról szól. 
törvényeskedő, mert a Bibliát „ezt tedd, ezt ne tedd” felszólításokká alakítja. Nagyon könnyű úgy interpretálni egy történetet, hogy X és Y ezt csinálta, ez jó, ezt követni, de Z ezt csinálta, ez nem jó, ezt ne csináljlátok. Ebből hiányzik a szív, az evangélium ereje. 
nem nézi a Biblia nagy képét, hanem egy kis részre, eseményre, jellemvonásra koncentrál, és nem köti össze az ószövetségi elbeszélés nagy képével. 
nagyon individualista – az olvasás során csupán az én életemre koncentrálok, hogy nekem mi a hasznom, mi a tanulságom számomra az igerészből.
Vehetjük például Dávid és Góliát történetét. Megszokhattuk, hogy a történetben a fókusz Dávidon, a fiatal pásztorfiún volt, aki nem rettent meg a hatalmas Góliáttól, hitt Istenben, szembeszállt az ellenséggel és győzött. Ám ez a történet valójában nem Dávidról szól! A nagyobb kép Izráel és a filiszteusok csatája, Isten és a Sátán küzdelme. Az egész történetben van egy nagyobb hős Dávidnál, és ez Isten. A történet arról szól elsősorban, hogy Isten hogyan szabadítja meg a népét.
Nyilván nem az a baj, hogy alkalmazást vonunk le az életünkre a történetekből. Az Újszövetség is példaként állít elénk ószövetségi embereket akár pozitívan, akár negatívan (niniveiek, Lót felesége stb.) A baj azzal van, ha Krisztus nélkül, a kegyelemre való emlékezés nélkül próbáljuk értelmezni, magyarázni, alkalmazni a történeteket.
A történeti könyvek igazi kihívása
Pontosan ezért nem is olyan könnyű mindig a történeti könyvek tanulmányozása. A történetek sokszor megmutatják a felszínt, az eseményeket, amelyek pont úgy mentek végbe, a szereplőket, akik tényleg éltek – azonban a lelki értelmezés sokszor a háttérben marad. Nagyon észben kell tartanunk, hogy bár mind igaz, amely a történeti könyvekben szerepel, azonban nem mind példaértékű, és nem mind követendő. A bibliai írók sokszor csak beszámolnak az eseményekről, anélkül, hogy azt értékelnék. Az értelmezés pedig ránk vár.
Vagyis a történeti könyvek inkább illusztrálnak lelki igazságokat, és nem nyíltan megfogalmazzák azokat. Az újszövetségi levelekben vagy a törvényben világos, hogy mi Isten akarata, mit kér tőlünk, és mitől tilt. A történeti könyvekben ez nem mindig van nyíltan kimondva. Viszont ha ismerjük a Szentírás tanításait, ha azokat a tanítói részekkel összhangban olvassuk, akkor rengeteg lelki áldást nyerhetünk. 
Vehetjük például Sámson esetét. A leírtakból világos, hogy Sámson többször megfertőzte magát étellel, itallal vagy nőkkel – noha nazíreusként különösen kellett volna figyelnie a tisztaságra. Mindez mégis nincs nyíltan kimondva a történetben, hanem a törvény ismeretében fedezhetjük fel. Tehát a tanácsom az, hogy az olvasás közben azon gondolkozzunk, hogy milyen parancsot, bűnt vagy lelki igazságot illusztrál ez az adott történet!
Hogyan mutatnak Jézusra?
Ezek után pedig térjünk rá arra, hogy hogyan találkozhatunk Jézussal a történeti könyvek színfalai mögött… A történetek:
1. Jézus jelleméről beszélnek. Gondolkoztunk már el azon, hogy miért vannak történetek az ÓSZ-ben? A Biblia nem egy nép történelemkönyve. Nem a zsidó nemzeti identitás erősítése miatt maradtak fent ezek az írások. Akkor miért beszél emberek jelleméről, életük eseményeiről? Azért, hogy megismerjük az eljövendő tökéletes Isten-ember Megváltót, Jézus Krisztust. Az Írás róla tesz bizonyságot. Minden jó és példás dolog, amit látunk az ÓSZ alakjaiban, az Jézust példázza.
Gondolkoztál el már például azon, hogy az a megbocsátó szeretet, ami Józsefben volt a testvérei iránt, kiről beszél, mire mutat? Természetesen az Úr Jézus kegyelmére, aki még Józsefnél nagyobb szeretettel volt a lázadó ember iránt, akiért emberré lett, meghalt, hogy neki megbocsáthasson, és Isten haragjától megmentse.
Jézus után kiáltanak. Ugyanakkor minden gyengeség, bűn, bukás kiált a megváltás után. Azt harsogják: „Nézd a bukott emberi állapotot, szörnyű! Nem maradhatunk így, megváltásra van szükségünk!”
Gondoljatok csak a zsidók pusztai vándorlására! Mennyi zúgolódás, panaszkodás, hitetlenség! Könnyű mindezek alapján elítélni a zsidókat, és lenézni őket. De mindez inkább nem egy tükröt tart elénk az ember állapotáról és nyomorúságáról? Nem azt mutatja, hogy született lázadók vagyunk, és rászorulunk Jézus Krisztus megváltására? Vagy gondolkodj el Jónás könyvének záró sorain: „10Az ÚR pedig azt mondta: Te szánod a bokrot, amelyért nem te fáradtál, és amelyet nem te neveltél, amely egy éjjel felnövekedett, és egy másik éjjel elpusztult, 11és én ne szánjam Ninivét, a nagy várost, amelyben több mint tizenkétszer tízezer ember van, akik nem tudnak különbséget tenni a jobb és a bal kezük között? És sok ott a jószág is!” Isten szánta nemcsak Ninivét, hanem ezt a világot, és elküldte Fiát engesztelő áldozatul.
Jézus kegyelméről beszélnek. Mennyi bűnnel és bukással találkozunk az Ószövetség szentjeinek életében! Igen, Isten népe között is igaz az, hogy nem volt egyetlen igaz és tökéletes ember sem, egy sem. Ám az, hogy ők ezek ellenére Isten népéhez tartoznak, Jézus könyörületes szívéről beszél.
Említhetjük Dávid kettős bűnét: házasságtörését és gyilkosságát. Ám Isten mégsem vette el Dávid életét, hanem megkönyörült rajta – ezáltal mutatva, hogy Jézusban olyan főpapunk van, aki megindul gyengeségeinken, és akihez bátran mehetünk bűneinket bánva, hogy bocsánatot kapjunk.
A Jézusban való hitről erősítenek meg. Ugye tudatában vagyunk, hogy minden ószövetségi szent Krisztusban hitt, és így nyert üdvösséget? Ezt mondja az Írás Ábelről vagy Ábrahámról (Zsid 11:4, Róm 4). Hitük nem csak valami általános istenhit volt, hanem Krisztusra irányult. Nem tudtak annyit, mint mi, de már az 1Móz 3:15 alapján tudták, hogy (1) eljön az asszony magva, (2) aki szenved a kígyótól („sarkát mardossa”), (3) aki azonban eltapossa a kígyót. Ez a Krisztus személyéről és munkájáról való tanítás bontakozott ki majd az áldozati rendszerben is. Ezért mondhatta Jézus azt, hogy „Ábrahám, a ti atyátok örvendezett, hogy meglátja az én napomat, látta is, és örült.” (Jn 8:56)
Egy másik világos példa Mózes, akiről a Zsid 11:25-26-ban azt olvassuk: „25Inkább választotta az Isten népével való együtt nyomorgást, mint a bűnnek ideig-óráig való gyönyörűségét. 26Egyiptom kincseinél nagyobb gazdagságnak tartotta Krisztus gyalázatát, mert a megjutalmazásra tekintett.” Látjátok, hogy az ószövetségi hívők élete emlékeztet, hogy nincs másban üdvösség, csak Jézusban, és nem lehet máshonnan erőt kapni a lelki harcokhoz, csak Jézustól.
Jézus szenvedésére mutatnak. Nóta és kacagás volt az ószövetségi hívők élete? Nem, volt benne nyomorúság, üldözés, ellenségek fájdalom. Mindez előremutat Jézus Krisztus, az igazi Szent életére, szenvedésére.
Csak egy példa: Dávid nyomorúsága, amikor fia, Absolon üldözte, és elmenekült Jeruzsálemből. „Az egész lakosság nagy jajgatással sírt, mikor elvonult az egész hadinép. A király átkelt a Kidrón-patakon, és az egész hadinép is elvonult a pusztába vezető úton.” (2Sám 15:23) Mindeddig ez egy érdekes, de nem túl fontosnak tűnő részlet. Ám János az evangéliumban a következőt írja: „Miután ezeket elmondta Jézus, tanítványaival együtt kiment a Kedron patakján túlra, ahol egy kert volt. Ide ment be a tanítványaival együtt.” (Jn 18:1) Mit gondoltok, János csak véletlenül említi meg ezt a kis részletet? Ó, nem! A Kidrón-patak említésével Dávid történetére akarja vonni a figyelmünket, és emlékeztetni, ahogyan ő szenvedett, úgy szenved Jézus is. Ahogy Dávid először megaláztatott, majd utána megdicsőült, az Úr Jézus életében is először jött a szenvedés, és azután a dicsőség.
[bookmark: _GoBack]A Jézus által munkált változás. Végül pedig emlékezhetünk arra, hogy az Ószövetség szereplői nem statikusak, hanem változnak. A csaló Jákóbból Isten harcosa lesz. A gyilkos Mózesből a legszelídebb ember a földön. Életük ugyanannak a krisztusi kegyelemnek a bizonyítéka, ami bennünk is munkálkodik.
Lássuk meg tehát, szeretett testvérek, hogy az Úr Jézus benne van az Ószövetség történeti könyveiben. Nemcsak itt-ott, egy-egy jeles ponton, hanem rátalálhatunk az erényekben és gyengeségekben, a dicsőségben és megaláztatásban, az életekben tapasztalható változásban. Keressétek azt az Úr Jézust, aki ma is él, és ugyanolyan hatalmasan munkálkodik! Ámen.

